KOMMISSIONENS AFGØRELSE af 12. juli 1995 om oprettelse af et udvalg af arbejdstilsynschefer (95/319/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

En gruppe af arbejdstilsynschefer har eksisteret uformelt siden 1982;

ifølge Kommissionens meddelelse (1) om dens program for sikkerhed, hygiejne og sundhed på arbejdspladsen skal gruppens regelmæssige møder formaliseres;

i Rådets konklusioner af 21. december 1992 om effektiv gennemførelse og håndhævelse af fællesskabslovgivningen på det arbejdsmarkedsmæssige og sociale område (2) opfordres medlemsstaterne og Kommissionen til at fremme og støtte et fortsat snævert samarbejde mellem gruppens medlemmer under overholdelse af subsidiaritetsprincippet;

ifølge Kommissionens meddelelse (3) om dens program for sikkerhed, hygiejne og sundhedsbeskyttelse på arbejdspladsen skal Gruppen af Arbejdstilsynschefer have status som udvalg;

i Rådets resolution af 16. juni 1994 om udbygning af det administrative samarbejde i forbindelse med gennemførelsen og håndhævelsen af EU-lovgivningen i det indre marked (4) fastlægges retningslinjer for administrativt samarbejde, dels mellem medlemsstaterne indbyrdes, dels mellem medlemsstaterne og Kommissionen, baseret på forpligtelsen til at yde gensidig bistand og på gennemsigtighed samt på proportionalitets- og fortrolighedsprincipperne;

denne fremgangsmåde bør ligeledes følges i forbindelse med gennemførelsen og håndhævelsen inden for området sundhed og sikkerhed på arbejdspladsen af fællesskabslovgivningen på det arbejdsmarkedsmæssige og sociale område, således som det fremgår af Kommissionens hvidbog om social- og arbejdsmarkedspolitikken (§ 10B) og det sociale handlingsprogram på mellemlang sigt;

påvisning, analyse og løsning af de praktiske problemer i forbindelse med gennemførelsen af og kontrollen med håndhævelsen af den afledte fællesskabsret vedrørende arbejdsmiljø henhører hovedsageligt under de nationale arbejdstilsyns kompetence og kræver et nært samarbejde mellem disse tjenester og Kommissionens tjenestegrene;

Udvalget af Arbejdstilsynschefer vil på grund af dets langvarige erfaring være et passende instrument, der i snævert samarbejde mellem udvalgets medlemmer og Kommissionen kan kontrollere, at den afledte fællesskabsret på arbejdsmiljøområdet håndhæves effektivt og ensartet og indgående behandle praktiske spørgsmål, som kontrollen med håndhævelsen af lovgivningen giver anledning til på dette område;

denne afgørelse er ikke i modstrid med medlemsstaternes forpligtelser som følge af ILO-konvention nr. 81 af 11. juli 1947 om arbejdstilsyn -

TRUFFET FØLGENDE AFGØRELSE:

Artikel 1

1. Kommissionen bistås af et »Udvalg af Arbejdstilsynschefer«, i det følgende benævnt »udvalget«.

2. Udvalget består af repræsentanter for arbejdstilsyn i medlemsstaterne.

Artikel 2

1. Udvalget har til opgave at afgive udtalelse til Kommissionen, enten på dennes initiativ eller på eget initiativ, om alle spørgsmål i forbindelse med medlemsstaternes håndhævelse af fællesskabslovgivningen om arbejdsmiljø.

2. På grund af forskellene i de nationale arbejdstilsyns ansvar, der kan gå videre end arbejdsmiljø, skal udvalget, efter anmodning fra Kommissionen eller på eget initiativ, også udtale sig om spørgsmål vedrørende andre områder af Fællesskabets social- og arbejdsmarkedslovgivning, som har betydning for arbejdsmiljøet.

3. Udvalget stiller over for Kommissionen forslag til ethvert initiativ, som det anser for hensigtsmæssigt med henblik på fremme af en effektiv og ensartet håndhævelse af fællesskabslovgivningen om arbejdsmiljø, navnlig gennem et tættere samarbejde mellem de nationale arbejdstilsynsordninger.

Artikel 3

Udvalget skal med sin bistand til Kommissionen tilstræbe at nå følgende mål:

1) fastlæggelse af fælles principper for arbejdstilsyn på området sundhed og sikkerhed på arbejdspladsen og udarbejdelse af metoder til evaluering af de nationale tilsynsordninger i forhold til disse principper

2) fremme af et bedre kendskab til og gensidig forståelse af de forskellige nationale ordninger og den nationale praksis i forbindelse med arbejdstilsyn, metoder og retlige rammer for interventioner

3) øget udveksling af erfaringer mellem de nationale arbejdstilsynsordninger med hensyn til kontrol med håndhævelsen af den afledte fællesskabsret vedrørende arbejdsmiljø for at sikre en konsekvent håndhævelse af denne inden for Fællesskabet

4) fremme af udvekslinger af tilsynsførende fra arbejdstilsyn mellem nationale administrationer og udarbejdelse af uddannelsesprogrammer for de tilsynsførende

5) udarbejdelse og offentliggørelse af dokumenter, som kan lette de tilsynsførendes arbejde

6) udvikling af et pålideligt og effektivt system for hurtig udveksling af oplysninger mellem arbejdstilsynene om ethvert problem i forbindelse med håndhævelse af fællesskabslovgivningen vedrørende sundhed og sikkerhed på arbejdspladsen

7) etablering af et aktivt samarbejde med arbejdstilsynene i tredjelande for at fremme det arbejde, som Fællesskabet har gennemført inden for arbejdsmiljø, og for at bidrage til en løsning af eventuelle grænseoverskridende problemer

8) undersøgelse af eventuelle virkninger, som anden fællesskabspolitik har på arbejdstilsynenes aktiviteter inden for området arbejdsmiljø og arbejdsvilkår.

Artikel 4

Udvalget fastlægger et treårigt program, hvor de enkelte aktiviteter skal specificeres hvert år, under hensyntagen til evalueringen af de aktiviteter, der er blevet gennemført det forudgående år.

Artikel 5

1. Udvalget består af to repræsentanter for hver medlemsstat.

2. Udvalgets medlemmer udnævnes af Kommissionen efter forslag fra medlemsstaterne.

3. Medlemmernes mandat varer tre år. De kan genudnævnes.

4. Et medlems mandat ophører før udløbet af treårsperioden ved afgang eller dødsfald, eller når den pågældende medlemsstat meddeler Kommissionen, at mandatet skal ophøre.

5. Medlemmernes arbejde i udvalget aflønnes ikke.

Artikel 6

Kommissionen offentliggør til orientering listen over medlemmer i De Europæiske Fællesskabers Tidende.

Artikel 7

1. Udvalget har en repræsentant for Kommissionen som formand.

2. Formanden bistås af to næstformænd, der vælges blandt medlemmerne fra de to medlemsstater, der har formandskabet for Rådet det pågældende år.

3. Formanden og de to næstformænd udgør forretningsudvalget.

4. Forretningsudvalget forbereder og tilrettelægger udvalgets arbejde i samarbejde med de af Kommissionens tjenestegrene, som varetager sekretariatsopgaverne for udvalget, forretningsudvalget og de arbejdsgrupper, som er omhandlet i artikel 9.

Artikel 8

1. Udvalget kan efter aftale med Kommissionens repræsentant indbyde enhver person, som har en særlig sagkundskab i forbindelse med et emne på dagsordenen, til at deltage i udvalgets arbejde som ekspert.

2. Eksperterne deltager kun i drøftelserne af det spørgsmål, til hvis behandling de er indbudt.

Artikel 9

1. Udvalget kan efter aftale med Kommissionens repræsentant nedsætte arbejdsgrupper.

2. Arbejdsgrupperne skal have et medlem af udvalget som formand og skal bestå af medlemmer af udvalget og/eller eksperter, alt efter hvad der skønnes nødvendigt. Arbejdsgrupperne skal rapportere til udvalgets plenarforsamling.

Artikel 10

1. Udvalget og forretningsudvalget træder sammen efter indkaldelse fra formanden, på dennes initiativ eller på anmodning fra mindst en tredjedel af udvalgets medlemmer. Udvalget mødes mindst to gange om året.

2. Repræsentanter for Kommissionen deltager i udvalgets og arbejdsgruppernes møder.

Artikel 11

1. Når Kommissionen anmoder om udvalgets udtalelse, kan den fastsætte den frist, inden for hvilken udtalelsen skal afgives.

2. Udvalgets drøftelser efterfølges ikke af en afstemning.

3. Udvalget afgiver skriftlige konklusioner. Hvis der er divergerende meninger blandt udvalgets medlemmer, skal Kommissionen have en skriftlig redegørelse for de synspunkter, der er blevet fremført.

Artikel 12

1. Udvalget aflægger hvert år rapport til Kommissionen om dets arbejde, navnlig om ethvert problem i forbindelse med håndhævelsen eller kontrol med håndhævelsen af den afledte fællesskabsret om arbejdsmiljø.

2. Kommissionen fremsender denne rapport til Rådet, Europa-Parlamentet, Det Økonomiske og Sociale Udvalg og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.

Artikel 13

Uden at dette i øvrigt berører bestemmelserne i artikel 214 i traktaten, er udvalgets medlemmer forpligtet til ikke at videregive oplysninger, som de er kommet i besiddelse af gennem udvalgets eller arbejdsgruppernes arbejde, når Kommissionen eller et medlem af udvalget anmoder om, at en oplysning, der gives, eller den udtalelse, der anmodes om, behandles som fortroligt.

I så fald deltager kun udvalgets medlemmer og Kommissionens repræsentanter i møderne.

Udfærdiget i Bruxelles, den 12. juli 1995.

På Kommissionens vegne

Pádraig FLYNN

Medlem af Kommissionen

(1) EFT nr. C 28 af 3. 2. 1988, s. 3.

(2) EFT nr. C 49 af 19. 2. 1993, s. 6.

(3) KOM(95) 282 endelig udg.

(4) EFT nr. C 179 af 1. 7. 1994, s. 1.